દાવોસની સફળ યાત્રા જેવો બીજો પ્રસંગ નવી દિલ્હીમાં પ્રજાસત્તાક પર્વની ઉજવણી સમયે ભારતના આસિયાન દેશો સાથેના સંબંધોની રજત જયંતીની ઉજવણીનો રહ્યો. દક્ષિણ-પૂર્વ એશિયાના આ ૧૦ દેશોના વડાઓ પ્રજાસત્તાક પર્વની પરેડમાં મુખ્ય અતિથિ તરીકે હાજર રહ્યા અને ભારત સાથેના તેમના સંબંધોના એક નવા જ અધ્યાયની શરૃઆત થઈ. ભારત અને દક્ષિણ-પૂર્વના કેટલાક દેશો વચ્ચે સાંસ્કૃતિક સ્તરે જોઈએ તો ઘણી સામ્યતાઓ છે. કંબોડિયાનું અંકોરવાટ મંદિર દુનિયાભરમાં પ્રખ્યાત છે, તો ઇન્ડોનેશિયામાં રામ અને રામાયણ સાથે જોડાયેલી બાબતોનો મહત્ત્વપૂર્ણ ઇતિહાસ છે. ઇન્ડોનેશિયાની ઍરલાઇન્સનું નામ ગરુડ છે અને ત્યાંનું ચલણ પણ રૃપિયાના નામે ઓળખાય છે. રામ અને રામાયણ ઉપરાંત બૌદ્ધ ધર્મ પ્રત્યેની શ્રદ્ધા પણ ભારત અને આસિયાન દેશો વચ્ચેના સંબંધો માટે કડીરૃપ છે. જોકે આવી સામ્યતા હોવા છતાં આસિયાન દેશોમાં લોકો વચ્ચેના સંપર્ક વખાણવાલાયક નથી. આનું કારણ ભાષાનો અવરોધ છે. આ દેશોમાં અંગ્રેજી ભાષાનું ચલણ સાવ ઓછું હોવાથી ભારતીયોનું વલણ આ દેશોની પ્રજા સાથે ઉત્સાહવર્ધક નથી જણાતું. હવે જ્યારે આસિયાન દેશો સાથે સંબંધો વધારવાની પ્રક્રિયા વેગવાન બનાવવાની હોય તો તે અવરોધ દૂર કરવા માટેના પ્રયત્નો થશે, તેવી આશા રાખી શકાય. સમસ્યાઓની બાબત પર નજર કરીએ તો વર્તમાન સમયમાં ભારત અને આસિયાન દેશોની કેટલીક ચિંતાઓ સમાન છે તેવું માની શકાય.